b'\n_START_ARTICLE_\nWada-test\n_START_PARAGRAPH_\nWada-test er en testprosedyre som anvendes for \xc3\xa5 fastsl\xc3\xa5 lokalisering av spr\xc3\xa5kfunksjoner og hukommelsesfunksjoner i de to hjernehalvdelene. Wada-test kan v\xc3\xa6re aktuelt n\xc3\xa5r man planlegger nevrokirurgiske inngrep i hjernen og hvor nevrokirurgen \xc3\xb8nsker \xc3\xa5 planlegge inngrepet slik at det kan foretas med minst mulig risiko for \xc3\xa5 ramme viktige hjernefunksjoner. Prosedyren anvendes oftest ved hjernekirurgi ved epilepsi, men kan ogs\xc3\xa5 v\xc3\xa6re aktuell ved tumor-kirurgi. Man bed\xc3\xb8ver hver hjernehalvdel separat, mens pasienten er v\xc3\xa5ken og kontaktbar. Man kan da fastsl\xc3\xa5 om den ikke-bed\xc3\xb8vde hjernehalvdelen kan ivareta spr\xc3\xa5kfunksjoner og hukommelsesfunksjoner p\xc3\xa5 tilfredsstillende m\xc3\xa5te uten medvirkning fra den bed\xc3\xb8vde hjernehalvdelen._NEWLINE_Separat anestesi av hjernehalvdelene utf\xc3\xb8res ved \xc3\xa5 injisere en lav dose av et hurtigvirkende barbiturat i den ene hjernehalvdelens blodforsyning, oftest i halspuls\xc3\xa5rens forsyningsomr\xc3\xa5de. Unders\xc3\xb8kelsen gjennomf\xc3\xb8res som oftest av klinisk nevropsykolog i samarbeid med nevroradiolog._NEWLINE_Denne unders\xc3\xb8kelsen har v\xc3\xa6rt i bruk internasjonalt siden slutten av 1940-\xc3\xa5rene og anvendes fremdeles, men har i en viss utstrekning blitt erstattet av funksjonelle hjerneavbildningsteknikker som ikke inneb\xc3\xa6rer invasive prosedyrer._NEWLINE_Denne testprosedyren har f\xc3\xa5tt sitt navn fra nevrologen Juhn Atsushi Wada som introduserte denne metoden.'